સાસણમાં મોરલો જોઈને અમારા ઘરની પાછળ રેગ્યુલર મોર આવે એવી બડાશ હાંકીશું. કુમાઓંના તીનતાલ જોેઈને કાંકરિયા કે સુરસાગરની સ્ટોરી કરીશું. બદ્રીનાથનો નીલકંઠ પહાડ જોઈને મનાલી કે સ્વિત્ઝરલેન્ડ યાદ કરીશું. ડાંગમાં આબુ, આબુમાં મહાબળેશ્વર, મહાબળેશ્વરમાં ઊટી મિસ કરીશું. જોડે ફરવા ગયા હોઈએ તેમાંથી કોણે અમારા જેવું નથી જોયું તે શોધી કાઢીશું. અનામી ધોધ પાસેની અલભ્ય ક્ષણ માણવાને બદલે સેલ્ફી ખેંચી ‘ને નેટ નથી પકડાતું એવો નિહાકો નાખીશું. દોઢમાંથી પોણા બે થવા ‘ત્યાં’ તો બધે નેટ પકડાય એવી વાત કરીશું.